ที่ 47 / 2 ธันวาคม 2567

**ออมสิน ขานรับนโยบายรัฐ เร่งช่วยเหลือพื้นที่น้ำท่วมภาคใต้ มอบมาตรการบรรเทาความเดือดร้อน**

**พักหนี้-ไม่คิดดอกเบี้ยถึง มี.ค. 68 ปล่อยกู้ฉุกเฉินดอกเบี้ย 0% 3 เดือน พร้อมช่วยเหลือเฉพาะหน้าและหลังน้ำลด**

**นายวิทัย รัตนากร ผู้อำนวยการธนาคารออมสิน** เปิดเผยว่า รัฐบาลภายใต้การนำของนางสาวแพรทองธาร ชินวัตร นายกรัฐมนตรี ได้มอบหมายสั่งการทุกภาคส่วนให้เร่งส่งมอบความช่วยเหลือแก่ผู้ประสบเหตุอุทกภัยในพื้นที่ภาคใต้ ครอบคลุมพื้นที่จังหวัดสุราษฎร์ธานี นครศรีธรรมราช สงขลา กระบี่ ชุมพร พัทลุง ปัตตานี ยะลา และนราธิวาส โดยธนาคารได้จัดส่งถุงยังชีพกระจายแก่ผู้ประสบภัย พร้อมออกชุดมาตรการพักหนี้และสินเชื่อฉุกเฉินเพื่อช่วยบรรเทาความเดือดร้อน ตลอดจนจัดเตรียมเข้าช่วยเหลือฟื้นฟูหลังน้ำลด ที่ธนาคารพร้อมให้บริการอีกหลากหลายมาตรการ

สำหรับมาตรการลดภาระหนี้ ได้แก่ **การให้ลูกหนี้ธนาคารออมสินในพื้นที่ประสบภัยฯ พักชำระเงินต้น และธนาคารไม่คิดดอกเบี้ย** จนถึงเดือนมีนาคม 2568 ครอบคลุมลูกหนี้สินเชื่อรายย่อย สินเชื่อบุคคล และ SMEs ที่เป็นลูกหนี้วงเงินสินเชื่อไม่เกิน 10 ล้านบาท (ยกเว้นสินเชื่อชีวิตสุขสันต์และสินเชื่อตามนโยบายรัฐ : PSA) จำนวนกว่า 37,000 บัญชี เป็นเงินต้นรวมกว่า 13,600 ล้านบาท ซึ่งคิดเป็นเม็ดเงินที่ธนาคารไม่คิดดอกเบี้ยกว่า 270 ล้านบาท โดยผู้ที่อยู่ในพื้นที่ประสบภัยตามประกาศฯ ในปัจจุบัน สามารถลงทะเบียนเข้ามาตรการฯ ได้ที่แอปพลิเคชัน MyMo ได้ตั้งแต่วันที่ 4 ธันวาคม 2567 ทั้งนี้ หลังสิ้นสุดมาตรการฯ ให้ลูกหนี้กลับมาชำระหนี้ตามสัญญาเดิมตั้งแต่งวดเดือนเมษายน 2568 เป็นต้นไป นอกจากนี้ ยังมี**มาตรการปรับลดอัตราการชำระขั้นต่ำของลูกค้าบัตรเครดิตและบัตรกดเงินสด** เป็น 3% ของยอดเรียกเก็บ (ขั้นต่ำ 300 บาท)ถึงเดือนมีนาคม 2568 เช่นเดียวกัน

ด้านมาตรการสินเชื่อเพื่อช่วยเหลือเร่งด่วน ประกอบด้วย **สินเชื่อฉุกเฉินสำหรับผู้ประสบภัยพิบัติ** วงเงินกู้สูงสุดไม่เกิน 10,000 บาทต่อราย ไม่ต้องมีหลักประกันและไม่มีผู้ค้ำประกัน อัตราดอกเบี้ย 3 เดือนแรก 0% ต่อเดือน ผ่อนนานสูงสุด 15 เดือน **สินเชื่อเพื่อช่วยเหลือผู้ประสบภัยพิบัติ** วงเงินกู้สูงสุดไม่เกิน 50,000 บาทต่อราย แบบมีหลักประกัน อัตราดอกเบี้ย 3 เดือนแรก 0% ต่อเดือน ผ่อนนานสูงสุด 60 เดือน ปลอดชำระคืน 3 งวดแรก

มาตรการสินเชื่อฟื้นฟู ได้แก่ **สินเชื่อต่อเติมซ่อมแซมที่อยู่อาศัยที่ประสบภัยพิบัติ** ดอกเบี้ยคงที่ 3 เดือนแรก 0% ต่อปี ปลอดชำระ 6 งวดแรก สำหรับลูกค้าเดิม วงเงินกู้สูงสุดไม่เกิน 500,000 บาทต่อราย แบบใช้หลักประกันเดิม สำหรับลูกค้าใหม่ วงเงินกู้สูงสุดไม่เกิน 200,000 บาทต่อราย แบบไม่มีหลักประกัน (Clean Loan) **โครงการสินเชื่อดอกเบี้ยต่ำ (Soft Loan) GSB Boost Up** เพื่อฟื้นฟูกิจการจากเหตุอุทกภัย ด้วยอัตราดอกเบี้ยไม่เกิน 3.5% ต่อปี ใน 2 ปีแรก ผ่อนนานสูงสุด 10 ปี สำหรับผู้ประกอบการ SMEs วงเงินกู้สูงสุดไม่เกิน 40 ล้านบาทต่อราย ส่วนผู้ประกอบการรายย่อย วงเงินกู้สูงสุดไม่เกิน 500,000 บาทต่อราย สามารถยื่นกู้ได้ตั้งแต่วันนี้ จนถึง วันที่ 30 ธันวาคม 2567 นี้

ธนาคารพร้อมสนับสนุนมาตรการช่วยเหลือและบรรเทาความเดือดร้อนให้ผู้ประสบภัยตามนโยบายรัฐบาลอย่างต่อเนื่อง และขอร่วมส่งกำลังใจให้ผู้ประสบภัยในทุกพื้นที่ผ่านพ้นวิกฤตในครั้งนี้โดยเร็ว สอบถามรายละเอียดเพิ่มเติมได้ที่ GSB Contact Center โทร.1115 และที่เว็บไซต์ www.gsb.or.th

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***